Péni összetettben, Sidi légpuskában volt jobb a sportlövők vb-válogatóján
A férfi puskásoknál légpuskában Sidi Péter, míg a 3x40 lövéses összetettben Péni István nyerte meg a sportlövők első világbajnoki válogatóversenyét.
A Fehér úti lőtéren rendezett viadalon a szombati 10 méteres számban a világ- és Európa-bajnok Sidi 630,9 körös kiemelkedő eredményt ért el, a világranglista-vezető Péni pedig 627,4 körrel lett második. Vasárnap aztán az 50 méteres viadalra került sor, melyben utóbbi 1178 körrel végzett az élen az 1171-el záró komáromi riválisa előtt.

Az első válogató a férfi puska számok mellett női sportpisztolyban hozott kiemelkedő eredményeket. A 258 méteres olimpiai számot Major Veronika 585 körrel nyerte, mögötte Egri Viktória 584-el lett második, az Európa-bajnok Csonka Zsófia pedig 583-mal harmadik.

Légpisztolyban érdekesség, hogy a parasportoló Dávid Krisztina volt messze a legjobb 578 körrel, ám az ő eredménye nem számít a válogatásba. A második Nemes Adrienn ugyanakkor hat körrel maradt el tőle.
A szeptemberi, Csangvonban sorra kerülő olimpiai kvalifikációs világbajnokságra három válogatót írt ki a hazai szövetség. A második és a harmadik viadalt júliusban rendezik.

Eredmények:
férfiak:
légpuska: 1. Sidi Péter 630,9 kör, 2. Péni István 627,4, 3. Somogyi Péter 625,3
kisöbű szabadpuska 3×40: 1. Péni 1178 kör, 2. Sidi 1171, 3. Somogyi 1152
légpisztoly 1. Tátrai Miklós 568 kör, 2. Nagy László 567, 3. Agárdy Vilmos 565
gyorstüzelő pisztoly: 1. Takács Tibor 570 kör, 2. Pálinkás Lajos 558, 3. Jambrik István 557
nők:
légpuska: 1. Zwickl-Veres Kata 623,3 kör, 2. Hanák Gabriella 621,6 kör, 3. Toma Dorina 617,9 kör
kisöbű sportpuska 3×40: 1. Hanák Gabriella 1138 kör, 2. Biatovszki Mira 1136, 3. Miskolczi Julianna 1135
légpisztoly: 1. Dávid Krisztina 578 kör (a válogatásba nem számít bele), 2. Nemes Adrienn 572, 3. Major Veronika 571, 4. Egri Viktória 570
női sportpisztoly: 1. Major Veronika 585 kör, 2. Egri Viktória 584 kör, 3. Csonka Zsófia 583 kör
sportlövészet Sidi Péter Komárom